《题三山郡圃会稽亭》
宋代·乔孝本

元侯选胜重经营，地取圆心正且平。揆日募工踰再浃，创亭合乐落初成。

面开西向缘忠孝，榜揭新封纪宠荣。隐隐湖山藏故国，漫漫烟水隔都城。

低迷叠嶂回峰抱，缭绕芳丛列艳迎。台上临风共萧洒，花间梦蝶助凄清。

枕流小槛攲前沼，散绮幽轩接后甍。旧景周环如有待，夕阳偏照似多情。

萦纡碧沚通潮浦，左右修篁拂画楹。自昔甘棠虽足爱，会稽从此擅佳名。

作者简介：乔孝本，仁宗嘉祐间为福州签判《淳熙三山志》卷七）。